ประกันพร้อมช่วยลูกค้า
สมาคมประกันชีวิตไทยพร้อมจับมือแบงก์ แก้ปัญหาลูกค้าถูกหลอกขายประกัน
7 ส.ค. 2558

สมาคมประกันชีวิตไทยพร้อมจับมือแบงก์ แก้ปัญหาลูกค้าถูกหลอกขายประกัน
นายสาระ ล่ำซำ นายกสมาคมประกันชีวิตไทย เปิดเผยกรณีที่มีประชาชนถูกธนาคารพาณิชย์หลอกขายประกันชีวิต ว่า ขอให้เข้ามาร้องเรียนกับธนาคารพาณิชย์และบริษัทประกันชีวิต หรือสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้โดยตรง แต่ที่ผ่านมาก็มีหลายกรณีที่บริษัทประกันชีวิตสามารถดูแลลูกค้าและสร้างความพอใจได้ดี
นายสาระ กล่าวว่า ในมุมของบริษัทประกันชีวิตมีแนวทางป้องกันการหลอกขายประกันในทุกช่องทาง เช่น การทำแบบฟอร์มการนำเสนอการขาย โทรศัพท์อธิบายให้ลูกค้าเห็นภาพชัดเจน มีระยะเวลาให้ตัดสินใจหากยกเลิก (ฟรีลุคพีเรียด) และยังมีใบสรุปย่อกรมธรรม์ นอกเหนือจากกรมธรรม์ที่มีรายละเอียดเป็นเล่มๆ ให้ลูกค้าได้อ่านและศึกษา
“เราทำธุรกิจระยะยาว ให้ความใส่ใจกับเรื่องชื่อเสียงของบริษัทหรือแบรนดิ้งที่สร้างกันมานาน หากเข้ามาร้องเรียนกับแต่ละองค์กรโดยตรง จะได้รับการช่วยเหลือบนข้อมูลที่เป็นจริง” นายสาระ กล่าว
ที่ผ่านมามีลูกค้าที่ถูกธนาคารขายประกันชีวิตไม่ตรงกับความต้องการ และเมื่อติดต่อธนาคารหรือบริษัทประกันกลับได้รับการดูแลล่าช้า จึงร้องเรียนผ่านสังคมออนไลน์กดดันให้หน่วยงานที่เกี่ยวข้องแก้ไข